ประชาชนฝากเงินแลกรับกระปุกออมสินเฉลิมกระเกียรติแน่น
ธนาคารออมสิน เปิดให้ประชาชนฝากเงินแลกรับกระปุกออมสินเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในวันออมแห่งชาติ
31 ต.ค. 2559

ธนาคารออมสิน เปิดให้ประชาชนฝากเงินแลกรับกระปุกออมสินเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในวันออมแห่งชาติ 
นายชาติชาย  พยุหนาวีชัย  ผู้อำนวยการธนาคารออมสิน  เปิดเผยว่า ในวันที่ 31 ต.ค. ของทุกปีถือเป็นวันการประหยัดและการออมโลก โดยธนาคารออมสิน ได้จัดงานขึ้นทุกปี เพื่อให้ตระหนักถึงความสำคัญและประโยชน์ของการออม 
สำหรับกิจกรรมวันออมแห่งชาติในปีนี้ธนาคารออมสินจัดขึ้นภายใต้แนวคิดน้อมนำพระราชดำรัสสู่วิถีการออมอย่างยั่งยืน และได้มีการจัดของที่ระลึกเป็นกระปุกออมสินเฉลิมพระเกียรติพระบาทสมเด็จพระปรมินทรมหาภูมิพลอดุลยเดชครองราชย์ 70 ปีจำนวน 550,000 ใบ มอบให้กับผู้ที่ฝากเงินหรือเปิดบัญชีเงินฝากใหม่ด้วยตัวเอง ตั้งแต่ 200 บาทขึ้นไปจำกัดจำนวน 1 บุคคลต่อ 1 ใบเท่านั้น ณ ธนาคารออมสินทุกสาขาทั่วประเทศ แบ่งเป็นที่สำนักงานใหญ่ ประมาณ 5,000 ใบ และสาขาอื่นๆ ประมาณ 500 ถึง 600 ใบ 
เบื้องต้นยืนยันว่ากระปุกออมสินอาจจะไม่เพียงพอ ต่อความต้องการของประชาชนอย่างแน่นอน เนื่องจากมีความต้องการค่อนข้างมาก  ขณะที่บริเวณด้านหน้าของธนาคารออมสินสำนักงานใหญ่ มีประชาชนจำนวนมากมายืนรอต่อแถว เพื่อฝากเงินแลกกับกระปุกออมสิน โดยนางสาวธนันท์กาญจน์ ชนัศรุติพันธุ์ กล่าวว่า ตนเองเดินทางมาต่อแถวตั้งแต่เวลา 06.00น. ด้วยความต้องการสะสมสิ่งของที่เกี่ยวกับพระบาทสมเด็จพระปรมินทรมหาภูมิพลอดุยเดชเก็บเอาไว้ เพื่อรำลึกถึงพระมหากรุณาธิคุณของพระองค์ท่าน




ผู้อำนวยการธนาคารออมสิน  กล่าวว่า ในวันที่ 9 พ.ย. นี้ ธนาคารออมสินเตรียมจำหน่ายธนบัตรที่ระลึก 2 รูปแบบ ได้แก่ บัตรธนาคารเนื่องในมหามงคลสมัยพระบาทสมเด็จพระเจ้าอยู่หัวทรงเจริญพระชนมพรรษา 60 บริบูรณ์ 5 ธันวาคม 2530 (ธนบัตรที่ระลึก 60 พรรษา) ชนิดราคา 60 บาท จำหน่ายในราคา 60 บาท และธนบัตรที่ระลึกในวาระครบรอบ 100 ปี ธนบัตรไทย ชนิดราคา 100 บาท จำหน่ายในราคา 100 บาท จำกัดคนละ 1 ใบเท่านั้น 
ทั้งนี้ ทางธนาคารออมสินได้รับการจัดสรรจากธนาคารแห่งประเทศไทยชนิดละกว่า 100,000 ฉบับ อย่างไรก็ตาม อยากให้ประชาชนทุกคนน้อมนำพระราชดำรัสของพระบาทสมเด็จพระปรมินทรมหาภูมิพลอดุลยเดช ด้านการออมและหลักเศรษฐกิจพอเพียง มาประยุกต์ใช้ในการดำเนินชีวิต รวมทั้งสอนลูกหลานให้รู้จักประหยัดอดออมเพื่ออนาคตที่ดี